text: Tricktyv hærger i Varde-Ølgod området
  10 februar 2012 kl. 13.11
  En tricktyv opsøger i øjeblikket fortrinsvis ældre mennesker i Varde- og Ølgod området og forsøger at narre penge fra ofrene.
  - Manden opsøger folk på gaden og siger, at han ønsker at veksle penge. Han er også blevet opdaget i hjemmet hos en ældre dame, siger Torben Kloster, leder af lokalpolitiet i Varde.
  Torben Kloster henviser til en episode, hvor en datter kommer på besøg hos sin mor. Her har tyven listet sig ind i lejligheden og undskylder sig med, at han er gået forkert. Han bliver herefter jaget ud af datteren.
  
  Fem tilfælde på to uger
  Der er indtil videre registreret fem tilfælde af tricktyverier eller forsøg på tricktyverier fra søndag den 22. januar til onsdag den 8. februar. De er sket i Outrup, Varde og Ølgod.
  Manden beskrives som:
  ? Udlænding
  ? Taler gebrokkent dansk
  ? 30-40 år
  ? 165-175 cm høj
  ? Kraftig bygget
  ? Mørkt hår
  Oplysninger kan gives til lokalpolitiet i Varde på 1-1-4.
  